**02.04.2020.**

Драги наши седмаци,

Ево упутства за израду малог пројекта, који треба да завршите и да нам предате у гугл учионици 7. априла! Кажем пројекат, јер ћемо повезати српски језик и ликовну културу.

Последњих неколико часова обрађивали смо љубавну поезију три наша велика песника: Мирослава Антића, Симе Пандуровића и Десанке Максимовић. Све песме су биле љубавне, али је у њима љубав приказана на различите начине и са различитим мотивима. Мирослав Антић вам је приближио дечји доживљај љубави и на који начин ви испољавате и доживљавате љубав, Сима Пандуровић вас је упутио на љубавна осећања која остају и кад се љубав заврши, а Десанка Максимовић пева о лепоти чекања да се љубав оствари.

Ваш задатак ће бити да напишете својим речима како сте ви доживели ова три песника кроз њихове песме, по чему се њихови доживљаји љубави разликују. Из збирке „Плави чуперак“ одаберите песму коју сте анализирали или неку другу, а за друга два песника, песме су вам већ задате. **Написаћете како сте ВИ схватили разлике између представљања љубави ова три песника. Сви певају о љубави, али о различитим врстама љубави! Важно нам је да чујемо ваше мишљење и ваш доживљај поезије коју читамо и анализирамо! Ваш задатак треба да има форму краћег писаног састава са насловом ЧИТАЈУЋИ ЉУБАВНУ ПОЕЗИЈУ.**

**Своје радове ћете нам предати 7. априла (уторак) у гугл учионици.**

Други део овог нашег малог пројекта обухватиће вашу **илустрацију ових песама у оквиру једног ликовног рада,** о чему ће вам подробније написати наставница Нирвана у својој учионици. Своје илустрације ћете бити у обавези да предате када вам наставница буде прецизирала. О свему ћете бити на време обавештени у учионици ликовне културе!